*A határozati javaslat elfogadásához*

***egyszerű***  *többség szükséges,*

*az előterjesztés* ***nyilvános ülésen tárgyalható****!*

*136. számú előterjesztés*

Bátaszék Város Önkormányzata Képviselő-testületének 2017. június 28-án,

16,00 órakor megtartandó ülésére

*Az egységes elektronikus közműnyilvántartás elkészítéséhez forrás biztosítása*

|  |
| --- |
| **Előterjesztő:** dr. Bozsolik Róbert polgármester**Készítette:** Bozsolik Zoltán városüzemeltetési mb. irodavezető**Törvényességi ellenőrzést végezte**: Kondriczné dr. Varga Erzsébet jegyző**Tárgyalja:**Pénzügyi és Gazdasági Bizottság: 2017. 06. 27. |

**Tisztelt Képviselő-testület!**

Az egységes elektronikus közműnyilvántartásról szóló 324/2013. (VIII. 29.) Korm. rendelet szerint egységes elektronikus közműnyilvántartási rendszerbe elektronikus közműadatokat kell biztosítani. Az egységes elektronikus közműnyilvántartási rendszer olyan rendszer, amely internetes felületén a közművezeték-üzemeltetők nyilvántartásaiban található adatokat megjelenítve biztosítja a közművezetékek adataihoz való hozzáférést a felhasználók számára, illetve támogatja az egykapus elektronikus közműegyeztetési folyamatot.

Az e-közmű feladata információ szolgáltatása

*a)* helyrajzi szám alapján egy adott földrészlet közművezetékkel való ellátottságáról és azok elhelyezkedéséről,

*b)* a közművezeték tulajdonosáról, üzemeltetőjéről és szolgáltatói engedélyeséről, továbbá azok elérhetőségéről,

*c)* tájékoztatási szinten az állami adóhatóság részére, adóbevallást követő utólagos ellenőrzési tevékenységéhez,

*d)* a közműegyeztetési folyamatban résztvevők számára a tervezési területen lévő közművezetékek és műtárgyaik vagy a hozzájuk tartozó berendezések térbeli elhelyezkedéséről és műszaki adatairól.

Az e-közmű üzemeltetését, fenntartását és fejlesztését a Lechner Tudásközpont Területi, Építészeti és Informatikai Nonprofit Korlátolt Felelősségű Társaság látja el.

Az e-közmű részére adatszolgáltatásra kötelezett a közművezeték elhelyezkedése tekintetében a közművezetékek üzemeltetője, amelynél az e-közmű által szolgáltatott adat elsődlegesen keletkezik és felelős annak naprakész nyilvántartásáért.

Hiányzó adatszolgáltatás vagy elmulasztott regisztráció esetén az adatszolgáltatásra kötelezett közművezeték-üzemeltető határidőben nem tesz eleget a kötelezettségeinek, a felügyeleti hatóság jogszabályban meghatározott bírságot szabhat ki.

Bátaszék Város Önkormányzata tulajdonosa az elválasztott rendszerű csapadékvíz-elvezetést biztosító közművezetékeknek.

A közművezeték térbeli meghatározó adatát vízszintes értelemben Egységes Országos Vetületi Rendszerben (EOV), magassági értelemben a balti alapszinthez viszonyított Egységes Országos Magassági Rendszerben (EOMA) kell megadni. Ehhez fel kell mérni a meglévő vezeték szakaszokat:

- Budai Nagy Antal u. (buszforduló-vasúti átjáró között) 1.720 fm

- Kossuth Lajos u. (Bajai u.-Szent István tér) 960 fm

- Szent István tér (Kossuth u.-Vörösmarty u. között) 142 fm

- Vörösmarty Mihály u. (Szent István tér-híd között) 284 fm

- Bajai u. (MOL kút-Deák u. között) 300 fm

- Deák Ferenc u. (Köves u.-Magyar u. között) 210 fm

- Bezerédj István u. (Perczel u. Hunyadi u., Erzsébet u.-Cigány árok között) 140+320 fm

Összesen: 4.076 fm

A digitális adatokat szerver szolgáltatáson keresztül az ingatlan-nyilvántartási térképi adatbázishoz kapcsolódóan, WMS szolgáltatás keretében jelenítheti meg a felhasználók számára az e-közmű rendszer. A közmű üzemeltető által a központi E-közmű felé szolgáltatott vezeték adatokat (grafikus és alfanumerikus) kérdezheti le a felhasználó a központi rendszernek irányított lekérdezéssel internetes felületen. A Lechner Tudásközpont e-közmű paraméterezési sémája szerint kell az adatformátumot kialakítani, és online 24 órás szerverszolgáltatással működtetni.

A szükséges licencek, szoftverek, hardver eszközök és térinformatikus szakember az önkormányzatunknál nem állnak rendelkezésre.

Ajánlatot kértünk be a MERIDIÁN Mérnöki Iroda Korlátolt Felelősségű Társaságtól (7100 Szekszárd, Ybl M. u. 3.) a vezetékhálózat felmérésére, felszerkesztése EOV rendszerben, vektorosan, majd átalakítása téradatbázissá az e-közmű paraméterezési sémájának megfelelően, publikálás Geoszerverre és adatszolgáltatás végzésére, továbbá szerverszolgáltatás és rendszerüzemeltetésre.

Ajánlati ár bruttó 628.650,-Ft 4.076 fm vezeték felmérésére és e-közmű téradatbázis elkészítésére és adatszolgáltatás végzésére, 19.050,-Ft/hónap szerverszolgáltatás és rendszerüzemeltetésre.

Javasoljuk az ajánlat elfogadását és a forrás biztosítását.

***1.sz. számú H a t á r o z a t i j a v a s l a t :***

**Elektronikus közműnyilvántartás készítésére**

Bátaszék Város Önkormányzatának Képviselő-testülete;

1. e-közmű téradatbázis elkészítéséről és adatszolgáltatás végzéséről, továbbá szerverszolgáltatás és rendszerüzemeltetésről határoz,
2. felhatalmazza a város polgármesterét, hogy a MERIDIÁN Mérnöki Iroda Kft.-vel (7100 Szekszárd, Ybl M. u. 3.) vezeték felmérésére, e-közmű téradatbázis elkészítéséről és adatszolgáltatás végzéséről szóló vállalkozási szerződést az önkormányzat nevében aláírja,
3. a b) pontban meghatározott tevékenységhez bruttó 628.650-Ft-ot biztosít az önkormányzat 2017. évi költségvetésének általános tartalékkerete terhére,
4. felhatalmazza a város polgármesterét, hogy a MERIDIÁN Mérnöki Iroda Kft.-vel (7100 Szekszárd, Ybl M. u. 3.) a szerverszolgáltatásról és rendszerüzemeltetésről szóló vállalkozási szerződést az önkormányzat nevében aláírja,
5. a d) pontban meghatározott tevékenységhez bruttó 95.250-Ft-ot biztosít az önkormányzat 2017. évi költségvetésének általános tartalékkerete terhére.

*Határidő*: 2017. július 15.

*Felelős:* Dr. Bozsolik Róbert

(vállalkozási szerződés megkötéséért)

*Határozatról értesül:* MERIDIÁN Mérnöki Iroda Kft.

Bátaszéki KÖH városüzemeltetési iroda

 Bátaszéki KÖH pénzügyi iroda

 irattár

***2. számú H a t á r o z a t i j a v a s l a t :***

**Az e-közmű részére adatszolgáltatásra**

Bátaszék Város Önkormányzatának Képviselő-testülete;

meghatalmazza a MERIDIÁN Mérnöki Iroda Kft. (7100 Szekszárd, Ybl M. u. 3.) képviselőjét , hogy

1. az E-közműben az adatszolgáltató nevében regisztráljon;
2. az E-közmű részére az adatszolgáltató nevében adatot szolgáltasson.

*Határidő*: 2017. július 15.

*Felelős:* Kondriczné dr. Varga Erzsébet jegyző

(határozat megküldéséért)

*Határozatról értesül:* MERIDIÁN Mérnöki Iroda Kft.

Bátaszéki KÖH városüzemeltetési iroda

 Bátaszéki KÖH pénzügyi iroda

 irattár